Adoambic Esusën:
Ubi chuibenneta,
caido ambi nidmebuedo padpidec Esus yacno chochouashun ambi nabanaidbëtabi ambi chuibanaid chuituidpanëdash.
Aden chuibanash tabadnubi matses dadpen nidannenubi utsibo chochosho isash:
Penuna,
quenquio icpanëdash Esus abëd icquidobëd.
Adsho isashien Esus:
Matses nibëdacno tabadec tiboquec nidnunid,
quepanëdash abëd icquido caic.
Aden chianec cano dapa antabëdtoanec nidec matses nibëdacno abëd icquidobëdtsëqui Esus nidpanëdash.
Adec nidsho matses dadpenshun isbededquimbi abi nidte yacno tantiec:
Ambo nidequi nec,
quianec shubu dadpen icquid utsi utsiec yacnouësh chochoquido titinquianec abia nidannepanëdash.
Adec aidtedi abia chochoambien Esus abëd icquidobëd choquin cano nandopanëdash.
Aden nandoash pudundoquimbi matses dadpenquio abi cainec tabadsho isash Esus:
Abi dayun uaquid nibëdnuc nëish iua obeca icsambuec tabadacbimbuec icsambuec tabadquido chochoac,
quequin aido uënësquiocquin tantiaquin Esusën dadpenquio chuibampanëdash.
Uëshë budsho istanquin abëd icquidon Esusën dayuntsëc choshon:
Pete nibëdacno nuqui tabadnubi inchësheque.
Nidanneme,
Icbo.
Shubu dadpactsëcquid utsi utsiec yacno nidshun piucquid menequin ma pete bedtannu,
capanëdash.
Adoaquien Esusën:
Mibitedishun pemeban,
capanëdash.
Adsho tantiashumbien abëd icquidon:
¿Ubitedi nidshundambi piucquid dadpenquioshë 199tedec ushec chonoadacsho issun meniactedi menequin pan bedtampe?
quepanëdash.
Adoaquien:
¿Pan penun bëaid iccuededquidona tedtsi iqueque?
Mibitedishun istan,
capanëdash Esusën.
Aden chiac matsesën bëbëaid istuidshun bedash abëd icquido:
Pan 5ted icnubi nuëcquid daëd iquec,
quepanëdash.
Aden bedshun abëd icquido chiac:
Nëmbo iccuededquidobëd utsibo uasinën tabadbudme,
capanëdash Esusën iccuededquido chuiquin.
Adoac 50ted 50tedquiec tabadbudnubi utsibo 100ted 100tedquiec tabadbudpanëdash.
Adec tabadbudsho istanquin pan 5tedbëta nuëcquid daëd sananquin abuc isec:
Mibi bëdambocquid icquin mimbi meniaid nëid pete nec,
Papa,
quec onqueshun pambëta nuëcquid cuëshbudcuenquin menequin:
Nëid meneban,
Esusën cac abëd icquidon menebampanëdash.
Aden meniac pebededash:
Pequiombi,
quecuededpanëdash abitedimbo.
Aden pebededan napi uaid bedbanshun sandoaid tsitsan dapa tambanac 12ted icpanëdash.
Aden pebuedo dadatedi tambanac 5midted icpanëdash.